(Ministru kabineta

2013.gada \_\_.\_\_\_\_\_\_\_\_\_\_\_

rīkojums Nr.\_\_\_)

**Informācijas sabiedrības attīstības pamatnostādnes**

**2014.-2020.gadam**

**(kopsavilkums)**

Rīga, 2013

Informācijas sabiedrības attīstības pamatnostādnes 2014.-2020.gadam (turpmāk – pamatnostādnes) izstrādātas, lai turpinātu esošo rīcībpolitiku informācijas sabiedrības attīstības jomā un noteiktu IKT jomas prioritātes ES struktūrfondu plānošanas periodam 2014.-2020.gadam. Pamatnostādnes ir vidēja termiņa attīstības plānošanas dokuments, kuru septiņu gadu periodam izstrādājusi darba grupa Vides aizsardzības un reģionālās attīstības ministrijas vadībā. Darba grupā piedalījās pārstāvji no nozaru ministrijām, Valsts kancelejas, IKT nozares asociācijām, UNESCO Latvijas Nacionālās komisijas, Latvijas Tirdzniecības un rūpniecības kameras, Latvijas Darba devēju konfederācijas un Latvijas Pašvaldību savienības.

Balstoties uz pieredzi, kas iegūta Informācijas sabiedrības attīstības pamatnostādņu 2006.-2013.gadam ieviešanas laikā, kā arī analizējot nacionālā līmeņa prioritātes, ir definēts **pamatnostādņu mērķis**: nodrošinot iespēju ikvienam izmantot informācijas un komunikācijas tehnoloģiju sniegtās iespējas, veidot uz zināšanām balstītu ekonomiku un uzlabot kopējo dzīves kvalitāti, sniedzot ieguldījumu publiskās pārvaldes efektivitātes un valsts konkurētspējas, ekonomiskās izaugsmes paaugstināšanā un darba vietu radīšanā.

Pamatnostādņu vadmotīvs ir ekonomiskā izaugsme un darba vietas. Pamatnostādnēs paredzētā rīcība katrā no rīcības virzieniem ir vērsta konkurētspējas celšanas, ekonomiskās izaugsmes un jaunu darba vietu izveides virzienā. Šim nolūkam īpaša uzmanība pamatnostādnēs ir veltīta atvērto datu principa ieviešanai publiskajā pārvaldē, kas sevī slēpj līdz šim īsti nenovērtētu digitālās ekonomikas attīstības potenciālu, pārvēršot informācijas resursus, kuri rodas publiskajā pārvaldē ar mērķi nodrošināt publiskās pārvaldes funkciju un uzdevumu izpildi, jaunās inovatīvās biznesa idejās un pakalpojumos, kas spēj ģenerēt ienākumus, darba vietas un nodokļus. Otrs pamatnostādņu uzmanības fokuss ekonomiskās izaugsmes veicināšanai ir administratīvā sloga mērķtiecīga samazināšana, veicot publiskās pārvaldes pamatdarbības procesu optimizāciju un efektivitātes paaugstināšanu, kā arī publisko pakalpojumu saņemšanas vienkāršošanu, pielietojot IKT iespējas un rīkus. Tādējādi uzņēmējiem samazināsies administratīvais slogs un ar to saistītās izmaksas, kas ļaus vairāk koncentrēt resursus pašai uzņēmējdarbībai.

Ņemot vērā esošās situācijas analīzi informācijas sabiedrības jomā, kā arī Informācijas sabiedrības attīstības pamatnostādņu 2006.-2013.gadam un uz to pamata izstrādāto attīstības plānu gala ietekmes novērtējumu, kā arī ES attīstības plānošanas dokumentos izvirzītās prioritātes informācijas sabiedrības jomā, politikas plānošanas periodam 2014.-2020.gadam ir izvirzīti **7 rīcības virzieni**:

1. IKT izglītība un e-prasmes;
2. Plaši pieejama piekļuve internetam;
3. Moderna un efektīva publiskā pārvalde;
4. E-pakalpojumi un digitālais saturs sabiedrībai;
5. Pārrobežu sadarbība digitālajam vienotajam tirgum;
6. IKT pētniecība un inovācija;
7. Uzticēšanās un drošība.

Pamatnostādņu īstenošana notiks no valsts budžeta līdzekļiem, kā arī piesaistot ES struktūrfondu līdzekļus un privāto finansējumu. Pamatnostādnēs noteikto atbalsta virzienu finansēšanai var tikt piesaistīts arī citu finanšu avotu finansējums. Ilgtermiņā, īstenojot pamatnostādņu ietvaros paredzēto pārvaldes procesu optimizāciju un pārstrukturizāciju, tiks veicināts lietderīgāks un efektīvāks valsts budžeta līdzekļu izlietojums IKT jomas attīstībai.

Vides aizsardzības un

reģionālās attīstības ministrs E.Sprūdžs

Vīza:

valsts sekretārs A.Antonovs

26.09.2013. 9:01

S.Novika

66016552, sandra.novika@varam.gov.lv